2 polisielede geskiet; 1 noodlottig gewondArgieffoto Foto: SAPD, Facebook Die Suid-Afrikaanse Polisiediens (SAPD) het Dinsdag ŉ soektog na ŉ vermeende polisie-moordenaar van stapel gestuur nadat twee misdaadintelligensie-offisiere Maandag geskiet is. Een van die polisielede is noodlottig gewond. In ŉ verklaring sê genl. Khehla Sitole, die nasionale polisiekommisaris, dat die twee offisiere op die spoor was van ŉ gesoekte moordverdagte in die Nsuze-omgewing in KwaZulu-Natal. Die soektog het gistermiddag teen 17:00 in ŉ skietery geëindig waartydens die polisielede, ŉ kaptein en adjudant-offisier, vermoedelik deur die verdagte geskiet is. Albei polisielede is na ŉ plaaslike hospitaal gehaas. Die adjudant-offisier is in die hospitaal dood verklaar. Die kaptein is in die hospitaal opgeneem en is in ŉ bestendige toestand. Sitole het beveel dat die verdagte(s) so gou moontlik opgespoor en in hegtenis geneem moet word. “Ek het beveel dat die 72-uur aktiveringsplan van stapel gestuur word, wat uiteensit hoe die mobilisering van kritiese hulpbronne soos die Valke, forensiese deskundiges, misdaadintelligensie en SAPD-speurders uitgevoer moet word. Ons moet verseker dat geen bewyse, wat kan lei tot ŉ inhegtenisneming en suksesvolle vervolging van die verdagte(s), verlore gaan nie.” Die polisie ondersoek tans twee sake, een vir poging tot moord en een vir moord.